Da Nam vom  Groaßherzogtum leit si vo Lucilinburhuc, spada Lützelburg, ab, wås "kloane Burg" hoaßt, de um de (Haupt-)Ståat Luxemburg entstand. De Grafschaft Luxmburg is 963 as erste Moi urkundlich erwähnt worn. 1354 is' Herzogtum worn. Im 14. Jahrhundert håt de Dynastie vo de Luxemburger vier deitsche Kaiser gstellt. 1441 is des Land ans Haus Burgund kemma, von dort 1477 an de Habsburger, seit 1522 an de spanische Linie. Mit'm Spanischn Erbfolgekriag is' Teil vo de Österreichischen Niederlande worn und 1795 an Frankreich kemma. Auf'm Weana Kongress is 1815 zu oam mit de Niederlanden in Personalunion verbundna Groaßherzogtum . 1839 håt Luxemburg mehra ois de Hälfte vo seim Staatsgebiet an Belgien verlorn. De voiständige Unabhängigkeit is 1867 erklärt worn. Nachdem Luxmburg in zwoa Weltkriag vo Deutschland übarennt worn is, is des Land seit 1948 mit dem Eitritt in de Benelux-Zollunion und 1949 mit dem Beitritt zur NATO nimma neutral. Luxmburg is oans vo de sechs Gründungsmitglieda vo da EU. Luxmburg is heit des oanzig übrig bliemne souveräne Groaßherzogtum weltweit.